R3 miljard om Poskantoor te redArgieffoto Die Suid-Afrikaanse Poskantoor het R3,7 miljard van finansiële instansies ingesamel om dié onderneming te red. Siyabonga Cwele, minister van telekommunikasie en posdienste, het gesê die organisasie het ŉ paar maande gelede R1 miljard van die bedrag ontvang toe ŉ waarborg van die regering gebruik is om finansiering te bekom. Daarna is ŉ verdere R2 miljard-kontantinspuiting onlangs bekom. “Ek is bly dat die raad en bestuur die geld plaaslik kon kry,” het Cwele Vrydag aan verslaggewers in Johannesburg gesê. “Die geld gaan aangewend word om die Poskantoor om te draai en skulde terug te betaal aan werkers en verskaffers.” Buiten die geld wat die organisasie aan werknemers skuld weens onbetaalde salarisse, skuld die Poskantoor ongeveer R900 miljoen aan verskaffers, het Simosezwe Lushaba, voorsitter van die raad, bygevoeg. “Die finansiering beteken ons kan handel dryf en ons omdraaistrategie volg. Ons is in ŉ posisie om verskaffers van die einde van vandeesmaand te betaal,” het Lushaba gesê. Hy het gesê ooreenkomste met arbeid is ook afgesluit en dit beteken ŉ nuwe dag vir die Poskantoor. Werkers sal salarisse ontvang wat al sedert 2014/2015 agterstallig is. ŉ Salarisverhoging van 6,5% is met vakbonde ooreengekom vir die huidige finansiële jaar. “Die salarisverhoging tree sedert 1 April terugwerkend in werking en betalings sal vanaf 25 Augustus geskied. Huidige deeltydse werkers sal vanaf 1 Augustus permanent aangestel word,” het Cwele gesê. Die kontantinspuiting stel die Poskantoor in staat om die onderneming oor die volgende drie jaar vlot te maak, het die minister bygevoeg. ŉ Uitgerekte staking en swak finansiële prestasie het die Poskantoor in 2014 lamgelê en die organisasie tegnies insolvent gelaat. Die Poskantoor kon in ŉ stadium nie meer volle salarisse betaal nie.